दुकान बनाने बाहर से लाए मजदूर बल तैनात कर शुरू कराया काम
महासमुंद | सितली नाला समूह की शराब दुकानों को पिटियाझर में स्थानांतरित करने का मामला दसवें दिन भी गर्म रहा। दुकान बनाने स्थानीय मजदूरों के मना करने पर बुधवार को प्रशासन ने बाहर से मजदूर बुलवाए। इलाके में भारी पुलिस बल की तैनाती कर काम शुरू करवाया। शहर और गांव के लोग विरोध के लिए मौके पर न पहुंचे, इसके लिए सभी रास्तों पर जवानों को तैनात रखा गया। मीडियाकर्मियों को भी निर्माण स्थल तक जाने नहीं दिया गया। वहीं विरोधियों ने प्रशासन से कहा है कि दुकान बदलने के बजाए निरस्त करने पर ध्यान दिया जाए।
निर्माण स्थल पर रही शराब विरोधियों की नजर : बुधवार को शराब विरोधी अभियान से जुड़े लोगों की नजर पुलिस की हर गतिविधि पर रही। बल और उसके डंडे को देखकर वे मौके पर नहीं पहुंचे। पुलिस के साए में निर्माण, प्रशासन की लोगों के निर्णय पर ध्यान नहीं देना और सरकार के खिलाफ भी गांव-गांव में आक्रोश पनप रहा है।
गांवों में सरकार विरोधी बैठकें शुरू : सरकार की शराबबंदी को लेकर आ रहे बयानों को दिखावा करार देते हुए जिले के प्रभावित गांवों में सरकार विरोधी गुपचुप बैठकें होने लगी हैं। मुड़मार, उमरदा, पतेरापाली और गौरखेड़ा में बैठक कर रणनीतियां तैयार की गईं हैं।
ग्रामीण समझ पुिलस ने मीडियाकर्मियों को खदेड़ा
शराब दुकान के लिए बिल्डिंग बनवाने जिले के बाहर से फोर्स तैनात किया गया है। विरोधियों को रोकने कहा गया था। भीड़ में मीडियाकर्मी रहे होंगे, ऐसी जानकारी नहीं है। ग्रामीण समझ कुछ मीडियाकर्मियों को खदेड़े जाने की शिकायत मिली है। एसएस ठाकुर, टीआई, कोतवाली
दुकान खोलने की जिद पर अड़ा जिला प्रशासन
विरोध को देख पुलिस और प्रशासन ने शराब दुकान को इज्जत का मामला बना लिया है। प्रशासन ने भी पूरी ताकत झोंक कर दुकान खोलने की जिद पकड़ी है। निर्माण स्थल पर एलआईबी के साथ सभी खुफिया तंत्र ग्रामीणों की गतिविधि पर नजर रखे हुए थे।
मेशन मजदूर संघ भी शराब दुकान के विरोध में उतरा
महीने की पहली तारीख को मेशन मजदूर काम बंद रखते हैं। पुलिस ने बाहर से लाकर निर्माण शुरू कराया, तो विरोध में संघ के अध्यक्ष राधेश्याम धीवर सदस्यों के साथ मौके पर पहुंचे। हालांकि पुलिस ने उन सबको खदेड़ दिया।
hin_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva